初發彭城有感寄子瞻
作者：蘇轍
朝代：宋

paragraphs: 秋晴卷流潦，古汴日向乾。
扁舟久不解，畏此行路難。
此行亦不遠，世故方如山。
我持一寸刃，巉絕何由刊。
念昔各年少，松筠閟南軒。
閉門書史叢，開口治亂根。
文章風雲起，胸膽渤澥寬。
不知身安危，俯仰道所存。
橫流一傾潰，萬類爭崩奔。
孔融漢儒者，本自輕曹瞞。
誓將貧賤身，一悟世俗昏。
豈意十年內，日夜增濤瀾。
生民竟憔悴，遊宦豈復安。
水深火益熱，人知蹈憂患。
甄豐且自叛，劉歆苟盤桓。
而况我與兄，飽食顧依然。
上願天地仁，止此禍亂源。
歲月一徂逝，尚能反丘園。